Peugeot 406

Peugeot 406 on Peugeot’n vuosina 1995–2004 valmistama ylemmän keskiluokan automalli. Malli tuli Peugeot 405:n seuraajaksi ja sen korvasi Peugeot 407. Auto suunniteltiin Citroën Xantian alustalle, kuitenkin ilman kaasunestejousitusta. Malli sai erityistä kiitosta hyvästä ajettavuudestaan ja matkustusmukavuudestaan. Kritiikki puolestaan kohdistui monia kilpailijoita heikompaan kolariturvallisuuteen. Vuoden 1997 Euro NCAP -kolaritestistä 406 sai tulokseksi vain kaksi tähteä viidestä. Vikojakin oli jonkin verran keskimääräistä enemmän.

 Peugeot 406 (1995–2004) 

Peugeot 406 esiteltiin syksyllä 1995 vanhentuneen 405:n seuraajaksi. Ulkomittojen osalta koko oli kasvanut huomattavasti, mutta sisätilat pysyivät suunnilleen samoina kuin edeltäjässä, ollen kuitenkin luokkansa parhaimpia. Rakenteellisista uudistuksista suurin oli taka-akseliston monivarsituenta.

Moottorit olivat peräisin PSA-konsernin aiempien mallien valikoimasta, eivätkä ne enää olleet kaikista ajanmukaisimpia. Tämän vuoksi suorituskyky ja polttoaineenkulutus olivat kilpailijoita huonommat. Bensiinimoottorit olivat 16-venttiiliset 1,8- (112 hv) ja 2,0-litraiset (135 hv). Turbodieselit olivat 1,9- (90 hv) ja 2,1-litraiset (110 hv). Vuonna 1996 mallistoa täydensivät uudet bensiinimoottorit 1,8 8V (90 hv), 2,0 Turbo (150 hv) ja 3,0 V6 (190 hv), joka oli kehitetty Renault’n kanssa. Joissain maissa oli saatavana myös 1,6-litrainen bensiinimoottori.

vasen|pienoiskuva|Peugeot 406 Grand Wagon
Perusmalli SL oli melko niukasti varusteltu. Vakiona oli kuljettajan turvatyyny, ABS-jarrut, kauko-ohjattava keskuslukitus, kaksiosainen takaselkänoja, sähköikkunat edessä ja takaistuimen keskikyynärnoja.

Seuraavassa ST-mallissa oli lisäksi matkustajan turvatyyny, plyysiverhoilu, kojelaudan puujäljitelmäkoristeet, kierroslukumittari ja kuljettajan istuimen korkeussäätö.
Malliston huipulla olleeseen SV:hen kuului puujäljitelmäkoristeet myös ovissa, sisävalon viive, ulkolämpö- ja öljymäärän mittari sekä sähköikkunat takana. 2,0 Turbo- ja 3,0 V6 -malleissa oli lisäksi kevytmetallivanteet, ja niihin sai automaattivaihteiston lisävarusteena.vasen|pienoiskuva|Peugeot 406 CoupéV6-moottorin yhteydessä vuonna 1996 esiteltiin uusi varustetaso SVE, jossa oli sähkösäätöiset nahkaistuimet, ilmastointi ja ajotietokone.

Alkuvuodesta 1997 esiteltiin farmarimalli Grand Wagon, jonka 526 litran tavaratila oli luokkansa suurimpia. Pituutta oli 17 senttimetriä sedania enemmän. Tavaratilaan sai myös kahden istuttavan lisäistuimen. Samana keväänä tuli myös Pininfarinan suunnittelema ja Italiassa valmistama nelipaikkainen coupé-malli. Se oli sedania kuusi senttiä pidempi ja viisi senttiä matalampi. Ulkonäkö erosi etenkin keulan osalta muista malleista. Moottorivaihtoehdot olivat 2,0 ja 3,0 V6.

Vuoden 1998 syksynä dieselvalikoimaa täydensi uusi 2,0-litrainen HDi (110 hv).
vasen|pienoiskuva|Facelift-mallin Peugeot 406.
Keväällä 1999 Peugeot 406 sai aiempaa leveämmät ajovalot ja suuremman mustan etusäleikön. Sedanin takavalot oli nyt jaettu vaakasuoralla listalla kahtia, ja farmariin tuli uusi takapuskuri. Alustassa ainoa muutos oli uudet iskunvaimentimet. Uusi 2,0-litrainen bensiinimoottori oli 20 prosenttia edeltäjäänsä kevyempi. Suorituskyky ja taloudellisuus olivat myös paremmalla tasolla. 110-hevosvoimaisen HDi:n rinnalle tuli 90-hevosvoimainen versio. Kaikissa malleissa oli nyt 15 tuuman pyörät. Tavaratila kasvoi hieman, kun hattuhyllyä nostettiin neljä senttimetriä ylemmäksi. Sisällä oli uusi ohjauspyörä ja kromikehyksiset mittarit, ja sisustusmateriaalit olivat aiempaa laadukkaampia. Vakiovarusteisiin lisättiin öljymäärän mittari. Istuinten reisituki oli aikaisempaa parempi ja kaikissa malleissa oli nyt korkeussäätö vakiona. Kolariturvallisuudessa yllettiin nyt kolmen tähden tasolle, mutta sivutörmäyssuoja oli edelleen huono sivuturvatyynyistä huolimatta.vasen|pienoiskuva|Facelift-mallin Peugeot 406 Grand Wagon.Perusmalli SL:ssä oli nyt neljä turvatyynyä, sisävalon viive ja kolme pääntukea takaistuimella. SL:n ja ST:n väliin tuli uusi SR-varustetaso, jonka 2,0-litraisessa mallissa oli lisäksi manuaali-ilmastointi. ST:ssä oli kaksivärinen verhoilu, automaatti-ilmastointi, tuulilasinpyyhinten sadetunnistin, radio/kasettisoitin, sähköpeilit, sumuvalot ja kuljettajan istuimen kallistussäätö. ST-varustelun sai 1,8- tai 2,0-litraisella bensiinimoottorilla sekä suuremmalla HDi:lla. SV-mallissa oli ajotietokone, sähkösäätöiset etuistuimet, kevytmetallivanteet ja sähköikkunat takana.

Vuoden 2000 uudistuksia olivat uusi paranneltu 3,0 litran moottori sekä 2,2-litrainen HDi (133 hv).
vasen|pienoiskuva|Facelift-mallin Peugeot 406 Coupé.
Vuosimallin 2001 valikoiman uutuus oli 406 Sport, johon sisältyi ST:n lisäksi osittain nahkaverhoillut istuimet, 16 tuuman kevytmetallivanteet, nahkaverhoiltu ohjauspyörä ja kojelaudan alumiinikoristeet. Mallissa oli uusi 2,2-litrainen (158 hv) bensiinimoottori. Samalla esiteltiin myös 1,8 16V. Kaikissa 406-malleissa oli nyt levyjarrut takana, ajotietokone, sumuvalot ja kojelaudan puujäljitelmäkoristeet. ST sai sähköikkunat taakse, puujäljitelmäkoristeet oviin ja käsinojat etuistuimiin. 3,0-litraiseen SV:hen tuli ESP vakioksi.

SL:n korvasi vuosimallin 2002 autoissa Mistral, jossa oli aiemman SR:n lisäksi myös ilmastointi ja tuulilasinpyyhinten sadetunnistin. Kevään 2002 Spring-erikoismallissa oli ST:n lisäksi metalliväri ja kevytmetallivanteet.

406 Coupé -mallia uusittiin keväällä 2003. Se sai keulalleen Peugeot’n uusia malleja vastaavan suurikokoisen etusäleikön. Sisäilmettä kohennettiin kromikoristuksilla. Samalla markkinoille tulivat uudet 406 Executive -mallit, joissa oli kromattu pakoputken pää ja etupuskurin reunus. Sisällä oli uudenlainen plyysiverhoilu ja kojelaudassa kromikoristeita. Kaikkiin malleihin tuli sähköikkunat myös taakse. ST-mallissa oli automaatti-ilmastointi ja SV:ssä ESP, vakionopeudensäädin sekä 16 tuuman kevytmetallivanteet.

Korvaajaksi tullut Peugeot 407 esiteltiin kesällä 2004, mutta 406 pysyi mallistossa vielä vuoden loppuun ja coupé vuoteen 2005 saakka. Egyptissä 406:n valmistus jatkui vielä sen jälkeen, kun 407 oli jo korvannut sen muilla markkina-alueilla. 

 Lähteet 

 Aiheesta muualla 

406
Luokka:D-segmentin autot
Luokka:1990-luvun autot
Luokka:2000-vuosikymmenen autot
Luokka:Seulonnan keskeiset artikkelit